‘วีซ่า’สำรวจบัตรเดบิตรุ่งคนรูดซื้อของ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ —– ผลสำรวจวีซ่าพบคนไทย 1 ใน 3 นิยมใช้บัตรเดบิตรูดซื้อสินค้ามากขึ้น
บริษัท วีซ่า สำรวจพฤติกรรมผู้บริโภค พบว่า 1 ใน 3 ของผู้บริโภคชาวไทยนิยมใช้จ่ายผ่านบัตรเดบิตเพื่อซื้อสินค้าอุปโภคบริโภคประจำวัน 
วีซ่า ระบุว่า แม้คนส่วนใหญ่ใช้เงินสดเพื่อซื้อสินค้าและเพื่อบริการต่างๆ แต่บัตรเดบิตก็ได้เข้ามามีบทบาทสำคัญและเป็นทางเลือกที่ชาวไทยเริ่มให้ความนิยมใช้ในการจับจ่ายซื้อสินค้าและบริการในแต่ละวัน ซึ่งรวมถึงการจับจ่ายซื้อสินค้าทั่วไป 30% การซื้อเวชภัณฑ์ ของใช้ส่วนบุคคล 30% และอีก 29% เป็นรายจ่ายเพื่อความบันเทิงต่างๆ เช่น ชมภาพยนตร์ 
กลุ่มของผู้ที่ตอบแบบสำรวจของวีซ่า ซึ่งเป็นผู้ที่มีบัตรเดบิตอยู่แล้ว 76% เห็นว่าการใช้จ่ายสะดวกสบาย และ 69% เชื่อว่าการใช้บัตรเดบิตมีความปลอดภัยกว่าการถือเงินสด ส่วนกลุ่มที่ไม่มีบัตรเดบิตมาก่อนนั้น 70% เห็นว่าบัตรเดบิตใช้งานได้สะดวกกว่า และ 63%คิดว่าปลอดภัยกว่าถือเงินสด
กลุ่มผู้ไม่มีบัตรเดบิต 61% มีแนวโน้มที่จะสมัครบัตรเดบิต และอีก 73% หรือ 3 ใน 4 ของคนกลุ่มนี้กำลังวางแผนที่จะใช้บัตรเดบิต
สำหรับเหตุผลของการเลือกใช้บัตรเดบิตแทนการใช้เงินสด 35% เห็นว่า ใช้ซื้อสินค้าจากร้านค้าโดยทั่วไปได้ 32% อีก 30% เห็นว่าเลือกใช้บัตรเดบิตเพราะสั่งซื้อสินค้าออนไลน์ได้ อีก 26% เพราะต้องการสิทธิประโยชน์จากการใช้บัตร
คุณสมบูรณ์ ครบธีรนนท์, ผู้จัดการบริษัทวีซ่า ประจำประเทศไทย กล่าวว่า “แม้ว่าคนไทยจำนวนมาก มีบัตรเดบิตเป็นของตนเองอยู่แล้ว แต่ส่วนใหญ่กลับไม่ทราบว่าบัตรเดบิตนี้เป็นมากกว่าบัตรเอทีเอ็มที่สามารถนำไปใช้เพื่อชำระค่าสินค้าและบริการ ณ ร้านค้าที่รับบัตรได้โดยตรง จากผลสำรวจของวีซ่า จะเห็นได้ว่า ผู้บริโภคในเมืองไทยเริ่มตระหนักถึงความสะดวกสบาย และความเป็นบัตรอเนกประสงค์ของบัตรเดบิตที่เป็นทางเลือกหนึ่งในการชำระเงิน ยิ่งไปกว่านั้นคนไทยยังเล็งเห็นคุณค่าของบัตรเดบิตว่าเป็นเสมือนเครื่องมืออย่างหนึ่งที่ช่วยในการบริหารการเงิน และเป็นสิ่งที่สามารถใช้แทนเงินสดสำหรับชีวิตประจำวัน เช่น เพื่อซื้อสินค้าอุปโภคบริโภค เพื่อจ่ายค่ารักษาพยาบาล และเพื่อเติมน้ำมันรถยนต์”
แบบสำรวจข้อมูลของวีซ่าสนับสนุนแผนของธนาคารแห่งประเทศไทย ที่ประกาศไปเมื่อต้นเดือนพฤศจิกายนที่ผ่านมา เกี่ยวกับการริเริ่มส่งเสริมให้คนใช้บัตรเดบิตมากขึ้นในปี พ.ศ. 2544 ทั้งนี้มีจุดมุ่งหมายเพื่อที่จะกระตุ้นให้คนไทยใช้บัตรเดบิตเพื่อการบริหารจัดการการเงินส่วนบุคคล
คุณสมบูรณ์กล่าวเสริมว่า “ไม่ว่าจะเป็นคนรุ่นใหม่ที่ชื่นชอบในเทคโนโลยี ไปจนถึงคนที่เริ่มอาชีพการงาน และสำหรับครอบครัว บัตรวีซ่าเดบิตมีบทบาทสำคัญในการเป็นเครื่องมือจับจ่ายใช้สอยในอุดมคติ อีกทั้งยังเป็นอีกทางเลือกหนึ่งเพื่อทดแทนการใช้เงินสด ทางบริษัทวีซ่าฯ มีแผนงานที่จะสร้างความเข้าใจให้คนไทยได้รู้จักบัตรเดบิตมากขึ้นเพื่อตอกย้ำว่า บัตรเดบิตเป็นวิธีการจับจ่ายที่ง่ายกว่า รวมทั้งให้สิทธิประโยชน์จากการใช้บัตรที่เหนือกว่าเงินสด”